李杞寺丞見和前篇復用元韵答之
作者：蘇軾
朝代：宋

paragraphs: 獸在藪，魚在湖，一入池檻歸期無。
誤隨弓旌落塵土，坐使鞭箠環呻呼。
追胥連保罪及孥，百日愁歎一日娛。
白雲舊有終老約，朱綬豈合山人紆。
人生何者非蘧廬，故山鶴怨秋猿孤。
何時自駕鹿車去，掃除白髮煩菖蒲。
麻鞋短後隨獵夫，射弋狐兔供朝晡。
陶潛自作五柳傳，潘閬畫入三峰圖。
吾年凜凜今幾餘，知非不去慚衛蘧。
歲荒無術歸亡逋，鵠則易畫虎難摹。